Áhugafólk um útivist og bætta lýðheilsu í Borgarnesi ætlar að fagna því að nú tekur sól brátt að hækka á lofti , með því að skokka Hvanneyrarhringinn laugardaginn 22. desember , þó með þeim fyrirvara að veður eða færð hamli ekki för . Einnig verður boðið upp á þrjár aðrar vegalengdir . Þeir sem ætla að hlaupa Hvanneyrarhringinn , 33 kílómetra , leggja af stað frá Brúartorgi kl. 11:22 . Síðan er ætlunin að ræsa næsta hóp sem hleypur 16,6 km. frá Grímarsstöðum kl. 12:50 . Þeir sem hlaupa 8,3 km fara frá Krummshólum kl. 13:30 og stysta vegalengdin er síðan frá Hamri klukkan 13:50 . Stefnt er að því að allir verði komir í mark fyrir sólsetur kl. 15:30 . Í tilkynningu frá áhugahópnum segir að um óformlegt hlaup sé að ræða og verður því engin tímataka . Engin verðlaun verða önnur en óframseljanlegur kaloríukvóti fyrir hátíðarnar . Hver og einn sem hyggst taka þátt verður að bera ábyrgð á lífi sínu og limum . Að loknu hlaupi bíður Kaupþing upp á veitingar . Þeir sem áhuga hafa að taka þátt eru beðnir að senda tölvupóst á borgarfjardarskokk@simnet.is svo að hægt verði að tilkynna ef einhverjar breytingar verða . Í tilkynningunni segir einnig að athuga ber að um gleðihlaup sé að ræða ! Um leið verði athygli vakin á bágum aðstæðum gangandi , hjólandi og skokkandi vegfarenda á leið um Borgarnes . Sveitarstjórnarmenn eru því sérstaklega hvattir til að taka þátt og kynna sér aðstæður , segir áhugafólk um göngustíga , útisport og bætta lýðheilsu í Borgarnesi .